khistorydata/jeongjo-sjw-relations huggingface dataset:
정조 18년
傳于李晩秀曰堂下內乘改差今日政差出
정조 18년
以刑曹參判望筒傳于沈晉賢曰前參判仍任
정조 18년
徐邁修以弘文館言啓曰新除授副校理金銑時在江原道原州地經筵入番事緊請斯速乘馹上來事下諭傳曰許遞今日政差出可也
정조 18년
徐邁修以吏批言啓曰幼學金在三鄭漪敦寧直長單付幼學洪爀敦寧府八品職單付事命下矣敦寧府直長一員有窠而直長一員奉事一員方在權減中復設單付之意敢啓傳曰知道
정조 18년
有政吏批判書李致中參判沈煥之參議韓晩裕進行右承旨沈晉賢進以鄭璲爲黃海都事文躍淵爲禮曹正郞金東覺爲掌苑別提金圭容爲濟用奉事李敬裕爲繕工副奉事典籍二單承慶恒朴鼎元以上四館去官宗簿直長尹湛基禮賓長直尹秤相換金在昌爲司僕主簿李殷模爲承旨柳畊爲正言洪敬熙爲司藝廉隅人爲監察朴鼎元爲禮曹佐郞尹行逵蔡一祥爲典籍成殷柱爲引儀敦寧主簿單閔致成直長二單金在三鄭漪奉事單洪爀以上竝單付事承傳掌苑別提金東覺引儀朴顯範相煥成國昌爲司宰主簿呂駿永爲正言鄭履綏爲副修撰蔡潤銓爲章陵令韓尙鎰爲兼律學敎授張至冕爲正言韓啓翼爲景陽察訪李致祜爲孝陵別檢李南奎爲順康園守奉官李瑞運爲監察權中憲爲正言任尙濂爲漢城主簿李晩亨爲司䆃主簿朴友淵爲義盈主簿李彦炤爲引儀刑曹參判趙鎭寬仍任事承傳
정조 18년
兵批判書具庠參判柳誼參議兪漢模參知閔昌爀進右副承旨李晩秀進以趙義鎭具八柱爲五衛將鄭汝坤李殷錫爲忠翊將柳啓源爲訓鍊主簿元厚鎭事海愚爲副護軍洪明浩趙鎭寬尹東晩金銑爲副司直金兌鍾爲宣傳官洪普泳爲訓鍊判信白東修爲僉正金宗赫爲判官李彦豐爲武兼保山別將崔得逵德積僉使睦致謙相煥金聲遠金東協李重葉爲訓鍊主簿孔賢德爲鎭東萬戶李翼鉉爲高嶺僉使趙岐爲訓鍊正李厚植爲順天監牧官金逵瑞爲南陽監牧官柳命源爲內乘李成德爲訓鍊正同知單孫昌國
정조 18년
傳于徐邁修曰新除授承旨牌招察任
정조 18년
傳于沈晉賢曰今已夜深勢難畢度政官退去待開門入來
정조 18년
以慶尙道慰諭使李益運狀啓釜倉附近邑儲置米別爲劃給以救沿邑之弊令廟堂稟處事傳于李集斗曰依狀請施行爾則卽爲復路事回諭
정조 18년
李晩秀以上號都監都提調意啓曰王大妃殿玉冊文玉寶文致詞一道箋文一道惠慶宮玉冊文玉印文致詞一道箋文一道中宮殿所進王大妃殿致詞一道惠慶宮致詞一道各書眞諺二本謹此封進之意敢啓傳曰知道
정조 18년
李晩秀以兵曹言啓曰今十二月二十一日武臣賓廳講書日次而都目政事相値不得爲之之意敢啓傳曰知道
정조 18년
李集斗以義禁府言啓曰頃因左議政金履素所啓歲幣方物都差使員肅川府使徐有龍差使員祥原郡守崔廷岳待畢捧糴令道臣報來後拿來事分付該府可也事命下故行會本道矣卽接平安監司金思穆牒呈則兩邑會付還穀今纔畢捧云而徐有龍以兼營將守令時在任所依例發遣府書吏差兼官拿來崔廷岳亦在任所云發遣府羅將拿來何如傳曰允
정조 18년
禁府啓目永春前縣監李明誠口招云云發問目施威嚴覈則流戶夥然之事雖似自服曉諭還集之說自歸粧撰賣鄕則推諉鄕廳還穀則待秋欲報云者節節慢漶究厥所爲萬萬痛惡嚴刑得情何如判付啓目數條旣皆自服於施威之下雖有發明之說亦無異於半承款以其所供較其所犯其人之眛於分數不難知矣是置無論流寓與土着民之散他如彼夥然卽此一款之蔑視甚於零瑣不法所當付之道臣拿致營門嚴加決棍以謝永春之民而今旣就理卿等卽爲開坐決杖後遠地勿限年流竄爲良如敎又啓目河東前府使李喜大原情云云傳旨內辭緣泛稱遲晩所當請刑是白乎矣曾經都摠經歷勿爲請刑載在大典通編議處何如判付啓依允又啓目粘連向前金成鎭議處云云以此照律何如判付啓依允又啓目粘連向前金載華議處云云以此照律何如判付啓依允又啓目粘連向前沈鉁議處云云以此照律何如判付啓依允
정조 18년
李集斗以義禁府言啓曰時囚罪人李明誠口招公事判付內卽爲開坐決杖後遠地勿限年流竄事命下矣李明誠決杖一百後咸鏡道慶源府勿限年流竄而以判付內辭意具罪目依例發遣府羅將押送配所何如傳曰允
정조 18년
刑曹啓目粘連全羅監司李書九緘辭從重推考罪杖一百收贖公罪施行何如奉敎依允爲旀功議各減一等爲良如敎又啓目粘連忠淸監司李亨元緘辭從重推考罪杖一百收贖公罪施行何如奉敎依允爲旀議減一等爲良如敎
정조 18년
甲寅十二月二十一日辰時上御壽靜門外幕次左副承旨右副承旨與戶曹堂郞入侍時左副承旨李晩秀右副承旨蔡弘遠假注書吳泰曾記注官金良倜承膺祚戶曹判書沈頤之戶曹正郞鄭東敎以次進伏訖上曰今此撤墻立門高大其制俾作上冊寶時門路而朝方始役雖但築址亦將日暮待工訖當爲還內矣仍躬詣役處凡所經營無不一一親授上曰故相鄭弘淳諡號以首望忠憲改落點頒布出榻敎上敎弘遠曰領府事日進都監乎弘遠曰方有病數日不能進矣上曰不必趁日進去以此意歸傳可也上曰都目今日又將不得畢矣大政而蔭窠守令太少關西海西邑以文官出宰而過十朔者令政院錄啓玉堂有窠與否亦爲知入戶判奏以門始安礎而日已曛黑無以更役上還內諸臣以次退出
정조 18년
行都承旨黃昇源坐行左承旨洪義榮坐行右承旨徐有臣牌不進左副承旨李晩秀內閣直右副承旨李太亨坐直同副承旨蔡弘遠坐直注書鄭文始奉命一員未差假注書吳泰曾仕李允謙仕直事變假注書柳台佐仕
정조 18년
藥房提調徐有防副提調洪義榮啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 18년
察弘遠啓曰大司憲未差執義魚錫齡掌令李聖輪洪受浩持平閔師宣李元八呈辭監察茶時之意敢啓傳曰知道
정조 18년
蔡弘遠啓曰校理尹序東謂有情勢陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰許遞
정조 18년
徐邁修啓曰新除授同副承旨李殷模時在京畿驪州地斯速乘馹上來事下諭何如傳曰許遞今日政差出
정조 18년
傳于徐邁修曰吏兵房承旨入侍
정조 18년
徐邁修啓曰右副承旨李晩秀上疏以勘處爲請而依施事命下矣何傳旨捧入乎敢稟傳曰眛於格例由於疎闊未必不爲長處疏批依施指春秋兼帶之減下則今此勘處捧傳旨云云誤矣兼銜減下勘處勿論
정조 18년
傳于徐邁修曰名以都政筮仕數少今都監監造官中時帶實職人竝改差令該曹付軍職其代次次序陞擬入事分付
정조 18년
傳于徐邁修曰未肅拜承旨許遞前望單子入之
정조 18년
承旨前望單子入之李集斗落點
정조 18년
徐邁修啓曰新除授行左承旨李集斗卽爲牌招何如傳曰允
정조 18년
傳于徐邁修曰胄筵資益之力亞於朴諭善諸人每不禁伊人之思蓋其所抱家傳有自尤工於朱書疇昔講是書也與之討論動輒竟晷而其朱墨點評尙留案頭有時摩挲如見伊人近印百選欲以新本與其家而年前徵藁亦欲淘汰印給此豈足爲厚報乎今適有窠故賓客趙明鼎子前縣監趙德潤校理除授牌招入直
정조 18년
傳于蔡弘遠曰再明日慈殿上號處所始役三明日慈宮差備修改相値明日亦有酬應二十五日次對進定於今日午後當於都政畢度後引接令廟堂知悉
정조 18년
洪義榮啓曰今日次對兩司長官當爲進參大司憲丁範祖大司諫洪仁浩卽爲牌招何如傳曰旣有飭敎則何敢請牌遞差今日政差出
정조 18년
洪義榮啓曰今日次對兩司當爲進參除在外外呈告人員竝卽牌招何如傳曰近以次對每每請牌屢勤飭敎而又不詣臺有此啓辭行公臺諫之無端呈告人員一竝遞差今日政差出待下批牌招
정조 18년
傳于徐邁修曰落仕最久人之收用及久枳人之疏通卽近來留意致察處而今政落仕最久者只見一人之甄復草草甚矣至於疏通不爲擧論是豈前此提飭之意乎另飭兩銓期於對揚如是而無對揚之實效則今日次對大臣考察規警之意言于廟堂
정조 18년
傳于徐邁修曰行左副承旨許遞前望單子入之待下批牌招察任
정조 18년
承旨前望單子入之李謙彬落點
정조 18년
傳于徐邁修曰似欲一伸廉隅出牌稍久尙無去來承旨李謙彬襄陽府使除授當日辭朝時任府使遞付京職
정조 18년
承旨前望單子入之兪漢模落點
정조 18년
傳于徐邁修曰都政之跨至三日古有其例丙申後則初行何異於親政尙瑞院官員依例出六先付司果其代首仕者次次單付筮仕望筒書入事分付
정조 18년
傳于洪義榮曰未肅拜玉堂許遞前望單子入之
정조 18년
玉堂前望單子入之修撰李晴落點
정조 18년
傳于洪義榮曰玉堂中未肅拜及不爲行公人許遞前望單子入之待下批牌招察任
정조 18년
玉堂前望單子入之副校理徐有榘落點
정조 18년
以鐵山府使望筒傳于徐邁修曰鐵山府使之代擇差然後可以蘇弊道內蔭郡守之有治聲朔數最多者擬入郡守之代又以道內蔭倅中朔數最多者擬入其代武臣擬入以爲蔭武疏通之地事分付
정조 18년
傳于徐邁修曰今政無疏通則前此飭諭將歸空言是豈示信之意乎欲於近來政目未見入中特除在外及未肅拜諸臺竝許遞吳翼煥執義除授兪岳柱司諫除授李益洙李心傳掌令除授李寅采朴蓍壽持平徐授金若鍊獻納除授尹永僖正言除授竝卽牌招察任其中在外人乘馹上來事下諭
정조 18년
以啓螺宣傳官望單子傳于蔡弘遠曰堂上宣傳官中在外人改差令該曹口傳差出
정조 18년
兵曹口傳政事以李東善爲宣傳官
정조 18년
傳于蔡弘遠曰宣傳官李成德仍任更爲差出
정조 18년
傳于徐邁修曰玉堂趙德潤除授傳敎食後書下以姑無見窠承旨微稟而司謁不卽轉稟以致許久遲滯當該司謁令掖庭署嚴處政廳進去承旨之更不提奏亦甚駭然當該承旨差遞
정조 18년
傳于徐邁修曰承旨前望單子入之待下批牌招察任
정조 18년
承旨前望單子入之黃昇源洪義榮徐有臣李太亨落點
정조 18년
禁府啓目全州前判官沈鉁矣本府議啓內丁哥獄事雖云錄啓抄戶之政專委下屬而屢發官隷貽弊民間火稅之徵把束宜愼而當此歉歲不免加徵者已極痛駭兺除良給價貿楮雖稱邑例以錢還徵價增三倍荒年禁酒旣有營飭則反使土豪任其專利至於檢災之行馱妓往來其所自明亦不明白諸般所犯節節駭痛以此照律罪杖七十收贖徒一年半定配私罪奉敎依允爲旀功議各減一等爲良如敎又啓目咸昌前縣監金成鎭矣本府議啓內還穀單代法禁至嚴而身爲守令不思釐革諉以前官時所捧任其吏鄕之舞弄以致小民之遷徙論其所爲萬萬痛駭以此照律罪杖一百收贖告身盡行追奪私罪敎依允又啓目古阜前郡守金載華矣本府議啓內糴政之一任座首簸餘之還充吏逋其所發明語涉苟且衙客之干政刑政之失當諉以倉卒亦不能條對右項諸條俱係難恕以此照律杖一百收贖告身盡行追奪私罪奉敎依允爲旀功減一等爲良如敎又啓目金川郡守李命瑀原情云云問目內辭緣泛稱遲晩刑推得情何如判付啓除刑推區別功議草記勘放爲良如敎又啓目粘連向前李喜大照律何如啓依允爲旀區別功議草記勘放爲良如敎
정조 18년
有政吏批判書李致中參判沈煥之參議韓晩裕行左承旨洪義榮進以尹羽烈爲殷山縣監趙祥逵爲殷栗縣監李龜錫爲長連縣監尹玹東爲禮賓主簿洪元喆爲長興主簿吳在臣爲濟用主簿鄭宗柱爲掌苑別提金載永爲造紙別提嚴思勉李得養爲引儀金履權爲典籍朴聞遠爲禮曹正郞安任權爲直講睦祖永爲校書判校張相五爲奉常主簿馬思人爲咸鏡都事金㙆爲平安都事沈原之爲濟用判官丁範祖爲大司憲洪仁浩爲大司諫崔獻重爲副校理兼養賢庫直長單鄭宗顯耆老所守直官單金邦燮以李鼎運爲承旨金兌煌爲瓦署別提權煒爲司饔主簿李敬魯爲鐵山府使徐弘輔爲德川郡守李是釪爲孝陵參奉尹覺基爲永禧殿參奉邊相岳爲永陵參奉李靖模爲靖陵參奉洪大衡爲健元陵參奉沈銈爲執義朴瑞源爲司諫鄭毅祚姜文會爲掌令具文行李鼎秉爲持平沈銖爲獻納鄭魯榮爲正言孔允東爲內贍直長孟賢大爲掌苑奉事孟賢大爲義盈奉事李秉喆爲掌樂正徐有臣爲禮曹參判金魯永爲右尹徐有惇爲掌苑奉事金魯正爲司饔奉事崔禧延爲忠淸都事崔履亨爲吏曹正郞韓德厚爲朔寧郡守金絅采爲尙衣主簿朴宗來爲大司諫申光履爲大司憲洪樂眞爲穆陵參奉季奎新爲顯陵參奉吳琰爲順陵參奉兪殷柱爲章篆敎官金基豐爲永柔縣令柳光濂爲順安縣令李尙友爲成歡察訪尙瑞直長單柳肅之副直長單閔致謙宗廟副奉事單李彭老掌苑奉事單徐有惇相換以沈樂洙爲兵曹參議禮曹參判李集斗仍任事承傳
정조 18년
兵批判書具庠參判柳誼進參議沈樂洙未肅拜參知閔昌爀同副承旨蔡弘遠進以李晩馨爲黃海中軍尹壽民爲多大僉使李亨浚爲城津僉使朴宗柱爲慶尙右兵虞候蔡述夏爲慶尙中軍尹師任爲訓鍊判官李檍李宗爀金鎭九爲副護軍金仁澤爲忠翊將申善應爲訓鍊主簿柳相斗柳成逵爲都摠都事梁泰和爲景福將金廷夔爲慶熙將趙光鑽爲忠壯將李厚坤爲忠翊將李宗賓爲五衛將沈趾大金繼重崔以天宋汝淸金源李彭老鄭爾華李聖貴金有海林春迪盧世榮金錫瓘李鳳休鄭德日金鼎台爲加設同知申景業成祖寅李芳春元孝協朴浹鄭義喬成東潤鄭再芳鄭師甲爲加設僉知楊宗潤爲昌洲僉使李胤模爲五衛將柳河源爲武兼申善應朴明勳李成德爲宣傳官盧道一洪時廷朴順興李春希楊震秀李泰齊劉宅麗鄭致萬崔泰澄梁德濟金得聖金九聲具益泰宋澤溥朴德贊爲同知吳洵申景集金宗澤尹禎亨李慶春南㯀張漢成任鐸金泰經任靖周洪大猷李祉膺爲僉知權聖鎭爲五衛將李東馝黃相轅爲都摠都事李宗祥閔百吉爲訓鍊主簿同知單吳彦喆以魚錫齡李顯道李聖輪洪受浩爲副護軍李羽逵李元八閔師宣爲副司直鄭最成爲副司果朴明勳爲宣傳官柳春源爲訓鍊主簿尹行源爲武兼李殷模爲副司直柳畊呂駿永張至冕爲副司果許鏛爲忠翊將李源龍爲都摠經歷丁範祖李鼎運洪仁浩爲副司直柳成逵爲宣傳官備邊郞單柳春源以李宗祥權思漢爲都摠都事林擎翰爲訓鍊副正白海鎭爲中樞經歷金光龍爲臨津別將沈鏗朴瑞源鄭毅祚姜文會爲副護軍沈銖崔獻重具文行李鼎秉洪義榮爲副司直鄭履綏權中憲爲副司果金植柳相穆爲宣傳官崔命燮鄭日憲崔炳運爲武兼李國世朴顯億張漢籌爲武兼曺昌國金時顯權珏爲部將尙得容卞尙圭申榮祖李益洙爲守門將劉宗岩李東明張運喆爲守門將丁海翼爲南道參奉洪禹九金思喆爲訓鍊主簿金福祥爲武兼宋倫載爲副司果武兼單白思祖部將單申大恒以李義直爲副司直權管秩自作仇非崔祥岳舊乫波池李漢鼎嗭洞邊鎭國安原朴璟乫軒洞崔鳳翼楸仇非李興彬黃拓坡李彦邦小吉號里朱采興大吉號里具瑍泰宣傳官李成德仍任事承傳
정조 18년
蔡弘遠以兵批言啓曰五衛將趙義鎭具八柱忠翊衛將鄭汝坤李殷錫俱以在外上來無期宿衛輪番之任不可久曠竝改差何如傳曰允
정조 18년
蔡弘遠以兵批言啓曰五衛將金仁澤時在前任昌洲鎭上來無期宿衛輪番之任不可久曠今姑改差何如傳曰允
정조 18년
傳于李太亨曰大臣備局堂上引見
정조 18년
吏曹判書前望單子入徐鼎修落點兵曹判書前望單子入之趙宗鉉落點
정조 18년
以慶尙監司趙鎭宅狀啓比安縣監兪漢寓母病危篤不得已許由事傳于黃昇源曰如得少間歲前後卽爲下送後草記事分付銓曹此時本道豈可一刻曠官而孝理之下有難還卽下送姑爲寬限以此意各別嚴飭
정조 18년
傳于黃昇源曰明日以守令邊將召見旣臨便殿待下敎待令之各次輪對官使之一竝來待歲末久任郞之召見之法意在於考課計功此亦存羊之意各司久任郞廳亦於明日待令
정조 18년
傳于黃昇源曰吏兵判持畢度望筒入侍
정조 18년
李太亨以司僕寺一二提調意啓曰本寺分養馬如有故失瘦瘠病傷不馴則每於畢上納後抄出分授營邑依法典施罰而有赦令則皆蕩條矣今年所納分養馬有頉各營邑現告成冊今雖齊到而係是宥旨前事何以爲之敢稟傳曰蕩滌
정조 18년
李太亨以司僕寺一二提調意啓曰各牧場馬畜産多寡牧養數爻別單書入之意敢啓傳曰知道
정조 18년
黃昇源以賑恤廳言啓曰南部長興洞契任掌南斗明今月十七日本洞路傍得四歲遺棄女兒同里居良女李召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 18년
左副承旨李晩秀疏曰伏以天佑宗祊茀祿荐至五慶之昌期誕啓三冊之縟儀將擧歡聲喜氣自朝達野仍伏念臣兄臣時秀方爲知春秋臣之兼銜修撰官自在應遞而矇未覺得晏然仍帶爲日已多矣春秋相避法意尤嚴而眜當引之義壞不易之典昏憒儱侗於是大著惶愧之極短章自列伏乞聖上亟賜勘處以重公格以安私分不勝幸甚云云省疏具悉所請依施
정조 18년
行都承旨黃昇源坐行左承旨洪義榮坐行右承旨徐有臣坐直左副承旨李晩秀內閣直右副承旨李太亨坐直同副承旨蔡弘遠坐注書鄭文始奉命一員未差假注書吳泰曾仕李允謙仕直事變假主書柳台佐仕
정조 18년
徐有臣啓曰大司憲申光履未肅拜執義吳翼煥掌令李益洙持平李寅采掌令李心傳持平朴蓍壽未署經監察茶時之意敢啓傳曰知道
정조 18년
李太亨啓曰今日拜辭同知兪彦脩旣呈肅單不爲入來事體所在誠極未安而臣等矇然不察今始覺得不勝惶悚同知兪彦脩推考警責原單子勿施何如傳曰允
정조 18년
傳于黃昇源曰諸承旨持公事入侍
정조 18년
傳于黃昇源曰工房承旨與上號都監都廳入侍
정조 18년
傳于李晩秀曰禮房承旨與各次輪對官來待人入侍
정조 18년
傳于洪義榮曰戶房承旨與各司久任郞廳入侍
정조 18년
傳于蔡弘遠曰吏兵房承旨與守令邊將入侍
정조 18년
徐有臣啓曰訓鍊大將李敬懋緘辭從重推考事命下矣大司憲申光履雖已出牌而執義吳翼煥掌令李益洙持平李寅采在外掌令李心傳持平朴蓍壽未署經無以備員擧行云何以爲之敢稟傳曰使之署前行公
정조 18년
司憲府照目訓鍊大將李敬懋緘答云云傳旨內辭緣惶恐遲晩杖一百收贖公罪是白乎矣係是二品上裁何如奉敎都相陳箚自引其在敬禮之道有難仍令照律此公事安除以便大臣之心爲良如敎
정조 18년
以洪樂游趙鎭奎囚單子傳于徐有臣曰分揀放送
정조 18년
以慶尙監司趙鎭宅啓本見漏老人更爲採探馳啓事傳于李太亨曰政官待開門牌招開政下批
정조 18년
李太亨以上號都監都提調意啓曰本都監監造官李柱溟權太應金相穆權思浩無職名令該曹口傳付軍職冠帶常仕何如傳曰允
정조 18년
兵曹口傳政事以李柱溟權太應金相穆權思浩爲副司正
정조 18년
李太亨以上號都監都提調意啓曰本都監都廳丁若鏞時無職名令該曹口傳付軍職冠帶常仕何如傳曰允
정조 18년
兵曹口傳政事以丁若鏞爲副司果
정조 18년
蔡弘遠以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 18년
徐有臣以義禁府言啓曰時囚罪人李喜大李命瑀區別功議草記勘放事命下矣李喜大本府議啓內民狀之替吏題給雖曰武夫貽羞莫甚簽丁之不禁捧賂揆以法意亦涉可駭保錢還給一任下屬之作奸竟使實惠不得下究者尤萬萬痛駭以此照律罪取考律文則大明律制書有違條有曰凡奉制書有所施行而違者杖一百不應爲條有曰凡不應得爲而爲之事理重者杖八十名例有曰二罪俱發以重者論大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李喜大無功議云從重論杖一百收贖告身盡行追奪放送李命瑀左議政金履素所啓內今番歲幣下去時募馬等牌捧錢三十七兩於各站馬夫等處以爲差員下屬人情酒食之費云向來飭敎何如而不能檢察致有此情債之潛相與受者極爲可駭令該府拿問處之罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝受贖矣李命瑀杖八十奪告身三等而其九代祖漙敵愾功臣云功減一等杖七十收贖奪告身二等放送何如傳曰允
정조 18년
徐有臣以義禁府言啓曰沈鉁杖七十收贖告身盡行追奪徒一年半定配照律公事判付內功議各減一等事命下矣沈鉁功議各減一等減徒加杖杖一百收贖告身盡行追奪放送之意敢啓傳曰知道
정조 18년
徐有臣以義禁府言啓曰康命吉杖一百收贖告身盡行追奪平安道嘉山郡流三千里定配金履容杖一百收贖告身盡行追奪泰川縣流三千里定配照律草記批旨內允功減區別施行康命吉則雖以考法照律而術業精鍊不可遠地定配以致議藥之相妨以中道更定配所發配可也事命下矣金履容九代祖謙光佐理功臣功減一等杖一百收贖告身盡行追奪徒三年定配康命吉祖天衢揚武原從功臣云功減一等杖一百收贖告身盡行追奪充軍之意敢啓傳曰知道
정조 18년
戶曹啓目粘海南縣稅穀裝運之際沙格監色之奸弊不一其端而該縣監鄭杆不能嚴束禁防之罪不可不嚴處待糴事了畢依前筵達拿問定罪大同未收係是惠廳所關令該衙問拿處何如判付啓依允爲旀該縣監拿處事待麥秋擧行爲良如敎
정조 18년
領府事蔡濟恭箚曰伏以卽伏聞今日輪對入侍訓鍊都監從事官崔熽以擧措萬萬昏憒致勤嚴敎至有該營大將緘辭重推之命臣於是惶愧震悚不知措躬之所蓋臣與熽自來相知其少也受其才名之騰於陞庠其筮仕而經守令也喜其凡事皆有條理及夫近年以來又喜其忍飢守拙雖相知如臣十年之間來見絶稀臣之所知者只平日了了之熽矣以故從事官有窠也臣果以熽之可合通告於該大將及其擬望蒙點以投刺數昨始來見臣而有問而渠不能詳對有言而臣不能諦解臣竊怪其今熽非古熽問於人蓋十數日前爲風所中雖獲漸差未及良已而不敢言病於公役强起以赴矣臣方且駭且悶竊有所商度豈意以其樣進身於香案咫尺之地以貽簪紳之羞乎愼簡乃僚書經所訓而臣忝居都相之任以如許不堪之人使之差擬仰累聖世適其宜之治莫非臣之不能事事之罪而畢竟以其罪移之於該大將臣則晏然自在此尤臣難赦之罪也玆敢短箚自首伏乞聖明亟削臣職以淸官方以勵臣分千萬幸甚云云答曰省箚具悉卿懇莫嚴者筵體則以渠幺麽末蔭擧措十分駭悖略示薄警於擬似之該帥矣早知今熽之非古熽豈忽忌器之戒而使卿至於箚引耶大抵其人則太昏憒其不愼簡僚不能無慨慨於卿者然微事也安心視事仍傳曰此批答遣史官傳諭
정조 18년
昌城尉黃仁點疏曰伏以天休滋至景籙靈長殿宮之尊號已定大庭之習儀載擧海籌方深聖孝冞光吉慶竝湊歡忭惟均臣於今者見差太廟臘享大祭獻官預差而臣之風頭貞疾近因毒感而添劇自面浮高至於項背症類丹毒牽引刺痛房闥之間不得運動者殆近十日預差所以備陞實之用也受戒出齋與實差無異而誓戒在卽以此病情萬無自力之望情窮勢急未暇緩聲伏乞天地父母俯賜諒察許令變通以重享禮以安賤分不勝幸甚云云答曰省疏具悉所請依施卿其安心調理仍傳曰此批答遣史官傳諭
정조 18년
甲寅十二月二十三日辰時上御誠正閣諸承旨持公事入侍上號都監都廳輪對官久任郞廳守令邊將同爲入侍時行都承旨黃昇源行左承旨洪義榮行右承旨徐有臣左副承旨李晩秀右副承旨李太亨同副承旨蔡弘遠假注書吳泰曾李允謙記注官白慶楷金良倜上號都監都廳副司果權坪副校理丁若鏞輪對官內資直長李宗恢奉事愼師浚司圃直長李喆祚都摠經歷金儀祥都事沈鐮典設別提洪秉德別檢南正和刑曹正郞李潤明洪相五丁志德濟用主簿慶恒運成均博士承慶恒通禮員引儀洪鐸輔假引儀南會英宗親典簿李亨正東氷庫別檢金憙司僕主簿李惟稱司䆃僉正閔百準議政府司錄尹東壽久任郞廳戶曹正郞鄭東敎金履鎬兵曹正郞尹魯東洪樂游漢城判官盧橚成均司成曺允遂直講沈奎魯典籍鄭晩錫宣惠郞廳李素李潞秀宋持敬洪元燮宋厚淵司僕僉正趙鎭圭判官韓大裕掌樂主簿金世根軍資主簿朴宗海廣興奉事李鎭熙備邊郞柳春源閔亨默尹範益金兌鍾李彬訓鍊都監從事官曺亨壽崔熽金載恒郞廳白泓鎭禁衛營從事官李羲甲御營廳從事官李肇源白海鎭寧邊府使申大升成川府使尹致性長津府使李馨秀豐川府使南有寬朔寧郡守韓德厚价川郡守李商采順安縣令柳光濂長連縣監李龜錫殷山縣監尹羽烈殷栗縣監趙祥逵洪原縣監尹悌東多大浦僉使尹壽民東里僉使郭淳恒城津僉使李亨復寧城僉使李元喆廣梁僉使高象得高嶺僉使李翼鉉柔院僉使孫貴彬德積僉使崔得奎昌洲僉使梁宗潤惠山僉使韓命祺碧團僉使金得行白峙僉使洪明淵椒島僉使池達海吾叉浦僉使張景泓鎭東萬戶孔賢德龍津萬戶金景秋森森坡萬戶金振玉水口萬戶金器樟羅暖萬戶金得範從浦萬戶鄭惟轍唐浦萬戶柳日得薺浦萬戶安處謙多慶浦萬戶朴理漢金甲島萬戶崔弘績伐登萬戶韓斗光西平萬戶金德行幕嶺萬戶趙元軾濟物萬戶廉天逵仇寧萬戶文大軫德津萬戶金泓助泥萬戶趙祥獜長峰萬戶李熙章等以次進伏訖上曰寧邊府使進前大升進伏上曰久不見卿矣近間所患何如而何間下往耶大升曰慶禮當前陳賀參班後當下往矣上曰豈可久曠過歲後卽爲下去也致性進伏上曰便養之道似好矣爾亦過歲後卽爲下去也命守令邊將先退上曰輪對官進前宗恢等分左右進奏職姓名熽進伏後不奏職姓名義榮曰職姓名斯速奏之熽如癡如聾終不仰對上曰此誰也弘遠曰崔烜之弟也上曰都提調事甚慨然矣此豈爲官擇人之義乎大將雖欲以此等人差出都提擧當挽止而乃以如此者流遽然首擬至於點下之境此豈成說乎仍命書傳敎曰訓鍊從事官崔熽爲先汰去雖非實職自有事務則以如此衰憒不堪之人肆然擬望以致筵席擧措之駭悖此亦官方而貽羞莫甚該大將不能小心之罪不可置而勿論訓鍊大將李敬懋爲先緘辭從重推考上曰訓鍊大將李敬懋緘辭承受時憲府臺諫牌招出榻敎橚曰帳籍庫舍甚不足量宜增建似好故敢此仰達矣上曰與判堂相議爲之也大裕曰本寺有名無實而徒爲京鄕之弊者各邑分養馬是也合有釐革之道故敢此仰達矣上曰後日輪對入侍時更奏可也載恒曰焰硝所煮木自有定山斫取處而今皆童濯云云語多猥屑晩秀曰訓鍊都監從事官金載恒所懷仰奏之際語多猥屑且無結辭推考何如上曰依爲之出擧條鎭熙曰本倉三所掌逋欠米四百七十五石屢度論報於本曹尙未及釐正矣云云語無次序晩秀曰廣興奉事李鎭熙以本倉逋欠事陳所懷而語無次序極涉猥雜推考何如上曰依爲之出擧條晩秀曰修撰徐有鍊謂有情勢陳疏徑出原疏纔已退却所當直捧禁推傳旨而此與無端徑出有異推考警責仍卽牌招入直何如上曰許遞如有情勢同者亦爲許遞竝令明日政差出可也出擧條鎭奎曰牧場之弊在在皆然尙今不得矯救之策矣上曰旣不審量臨時構對語無倫次限歲前罰直本寺可也仍命書榻敎曰司僕僉正趙鎭奎拿處持敬曰戶曹所管諸道會付穀有不足之邑則每以常賑穀移劃取用便成謬例會付穀與常賑穀均是國穀則互相推移無所不可而常賑穀簿因此而漸就耗縮此爲可悶此後則會付穀或有不足之邑報本廳後量其當用而請劃只用其耗條元穀則卽使還報之意定式施行則常賑穀元數似無見縮之弊故敢此仰達矣上曰問于該堂稟處可也出擧條厚淵曰本廳木錢自來不敷而戶曹貸去之米殆近二萬石以本色還捧其勢末由自本廳每年所送木錢中次次除留以爲計捧之地似合事宜故敢此仰達矣上曰問于該堂稟處可也出擧條素曰均廳應捧之米不過諸道免稅結專以貢人移納米除留惠廳需用於各營門支放之資歉歲則貢人不爲願賣至於豐年多數移納矣近年以來雖値大有之年所謂移納絶無僅有軍兵放料無路排比每每稱貸於惠廳惠廳米儲因此減縮將有主客俱困之慮大抵他衙門不得移納乃是均廳事目而近來或多潛賣之事此後則無論某營門某衙門貢人預賣切勿許買之意定式施行似好故敢此仰達矣上曰言于該堂決處可也出擧條元燮曰畿邑儲置米分四等會減之際多寡虛實每難眞的旣不可以隨報準許亦不可勒加克削其所存減都不出略綽依俙故本廳則必以冒濫爲責各邑則輒以不足爲辭或致往復頻繁終無以綜核今若取各邑年年會減之數從其不濫不略之間折衷都下而至於陵園修改之役及春秋幸行時各樣應費亦爲定式都下於本道監營使之從實分劃則庶無列邑異例混報之弊故敢此仰達矣上曰問于該堂稟處可也出擧條樂游進前上曰俄以騎郞入對今又以訓局郞更入乎禁推可也仍命書榻敎曰當該久任郞廳洪樂游拿處上曰都廳進前坪若鏞進伏上曰工役幾何爲之坪等曰歲前優爲訖役矣上曰玉寶治刻亦爲始役乎若鏞曰今方治玉矣上曰女官之整待與不足之數書來乎若鏞曰未及分定故不能書待矣上曰其實用爲幾人不足爲幾人竝皆書入可也上曰景慕宮玉冊姑不始役則其書寫官未嘗工於筆也向見其字劃稍俗姑待明日更見後徐徐入刻可也昇源曰臣等有區區所達矣義榮等從以起伏上曰有何所達豈不有禁令乎昇源等曰昨日前望點下之人多是關係不輕之類或恐義理漸晦隄防不嚴故敢此相率仰籲矣上曰本意非不知之昨日之諭亦已盡矣特不拈出名字有異涉禁故姑此言之而不必更提矣上曰俄者崔熽擧措誠極駭怪大將之發緘雖是責備之事而其實似非大將之所知矣若此之類擧以擬之而官責之求備姑舍朝廷之貽羞莫甚實爲之慨然慨然矣弘遠曰似不知如許之甚而薦擬矣命退諸臣以次退出
정조 18년
行都承旨沈煥之未肅拜行左承旨洪義榮坐直右承旨李晩秀內閣直左副承旨兪漢寧坐右副承旨李太亨坐同副承旨蔡弘遠坐直注書鄭文始奉命一員未差假注書吳泰曾仕李允謙仕直事變假注書柳台佐仕
정조 18년
李晩秀啓曰大司憲申光履未肅拜執義吳翼煥掌令李益洙在外掌令李心傳持平朴蓍壽未署經持平李寅采有頉監察茶時之意敢啓傳曰知道
정조 18년
李晩秀啓曰今此延祥詩抄啓人中時無職名人令該曹口傳付軍職何如傳曰允
정조 18년
傳于蔡弘遠曰承旨二員與戶曹堂郞紫門監官員入侍
정조 18년
蔡弘遠啓曰監察十三員內許嘿李仁榮廉隅人李瑞運俱未署經來正朝祭享無以分排云在前如此之時有署前行公之例矣今亦依此例署前行公之意分付何如傳曰允
정조 18년
備邊司以沈晉賢爲義州府尹
정조 18년
李太亨啓曰吏曹判書徐鼎修參判沈煥之參議韓晩裕牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允參判參議許遞今日政差出
정조 18년
李太亨啓曰吏曹判書徐鼎修牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 18년
李太亨啓曰吏曹判書徐鼎修再牌不進推考傳旨今方捧入而開政命下之後連事違召不卽膺命誠極未安所當更請牌招而係是一日三牌何以爲之敢稟傳曰更爲牌招
정조 18년
傳于李太亨曰吏曹判書上疏入之
정조 18년
傳于李太亨曰吏判批下牌招開政
정조 18년
蔡弘遠以吏曹言啓曰本曹參判今當差出而前望中無故之人只有二人以二望擬入之意敢啓傳曰允
정조 18년
以黃海監司李泰永狀啓安岳郡守李文會正朝差使員差定後謂有身病連爲頉報爲先罷黜事傳于李太亨曰今日政擇差待下批一兩日內辭朝
정조 18년
有政吏批判書徐鼎修進參判參議未差以黃昇源爲吏曹參判金履翼爲吏曹參議安廷善爲持平鄭東觀爲校理鄭履綏爲修撰李致中爲工曹判書沈煥之爲左尹韓晩裕爲兵曹參知高萬說爲禮賓參奉趙宗鉉爲軍器提調金處漢爲金海府使李邦運爲柒谷府使梁垸爲巨濟府使洪秉德爲金川郡守林蓍喆爲安岳郡守義州府尹單沈晉賢以洪秀晩爲副校理金熙朝爲修撰韓光植爲副修撰具文行爲吏曹佐郞宋倫載爲典設別提沈煥之爲承旨左尹金魯永右尹沈煥之兵曹參議韓晩裕參知沈樂洙以上竝單付韓晩裕爲禮曹參議
정조 18년
兵批判書趙宗鉉進參判柳誼入直參議沈樂洙未肅拜參知未差以李致中具庠沈煥之趙尙鎭徐邁修徐有臣韓晩裕兪漢模閔昌爀尹序東尹益烈南履翼爲副司直朴宗善爲副司果
정조 18년
李太亨啓曰延祥詩明日當出韻科次大提學徐有臣待開門牌招何如傳曰允
정조 18년
傳于李太亨曰留院上疏入之
정조 18년
兪漢寧以禮曹言啓曰來月二十一日展謁景慕宮慈殿慈宮亦當詣宮令該曹問其合行儀節於大臣仍具禮官意見草記事命下矣問于大臣則議政府領議政洪樂性以爲臣素眛禮學況今昏瞶益甚莫重儀節實無以妄率臆對伏願博詢處之云左議政金履素以爲今此殿宮合行儀節之下詢係是莫重之盛禮而旣無已例之可以援據者則惟當緣情制禮務歸至當而已臣之無似猥忝大官其於儀文典章茫無通曉則何敢强所不知妄有仰對乎不勝惶愧之至云右議政李秉模以爲臣素眛禮學何敢妄議於莫重儀節而謹以家禮祠堂章及先正臣金長生家禮輯覽參以愚見則王大妃殿當由正路陞從正門入詣床卓之西近北南向立惠慶宮拜位當於中宮殿拜位前設特位而惠慶宮就位行四拜禮後陞自西階從西挾門入王大妃殿周審宮內惠慶宮從而奉審訖王大妃殿先由正門出從正路降還次惠慶宮次由西挾門出從西階降還次似或不至於有違禮意而王朝之禮至嚴惟聖制禮伏惟上裁云領中樞府事蔡濟恭以爲慈殿慈宮坤殿同日詣景慕宮以伸情禮實是人情之合於天理處甚盛擧也然其禮節考之前代旣無可據揆諸國朝典禮亦未有可以旁照以行者如臣鹵劣淺薄何敢議到於其間乎第以臆見言之坤殿自當行再拜於廟庭版位慈宮與坤殿差異似當於床卓之前行再拜禮慈殿不可不臨視廟內而禮當無拜若親坐卓前奠以一酌奠畢起身然後各殿以次獻酌則於情可以無憾於禮可以無缺但念王朝之禮異於私門安敢保如是行之能無掣礙否乎制禮非聖人卽時王之任聖學高明絲毛不漏惟在酌古斟今俾合厥中如臣之不敢孤聖詢以臆說仰陳豈不爲汰哉之歸乎徒切愧悚而已云判中樞府事金憙以爲臣謹按家禮祠堂章曰雖尊長亦由西階又曰設特位儀禮經傳通解續少牢下篇主人獻于房中章曰南面于其右註曰有尊不與爲賓主禮也家禮又尊長休尊長坐之文以此推之則殿下展謁時似當特設一位於宮內床卓西近北而王大妃殿由西階陞從正門入仍就特設之位南向而坐矣臣又謹按家禮祠堂章曰主人北面於阼階下主婦北面於西階下主人有母則特位於主婦之前臣之先祖臣金長生所撰家禮輯覽敍立圖亦如是焉以此推之則似當於西階下中官殿拜位前設特位而惠慶宮就位北面行四拜禮矣仍伏念環繞三周又見於家禮墓祭章而墓祠一體禮無二致又可以推而行之於王朝禮則殿下展謁後奉審時王大妃殿似當自特位起周審宮內惠慶宮自拜位進由西階升從西挾門入如禮奉審訖王大妃殿先由正門出從西階降還次惠慶宮次由西挾門出從西階降還次恐合情禮矣第臣於合行儀節旣甚蒙眛又無考據今此所引不過私家所行之禮且儀禮南面之文臣又不知其的爲旁照故不敢臆論以犯僭汰之罪伏惟上裁云參判李集斗以爲來正月二十一日慈殿慈宮親詣景慕宮時合行儀節各具意見收議事命下矣此係無前之盛擧莫大之盛禮而考諸前代旣無可據之文按之國乘未有已行之例如臣謏見豈容輕議而適忝禮官有難含默玆敢參以情禮猥有仰陳第伏念慈殿於閟宮有母儀宜無拜禮入廟時由正門入立臨審視恐合情文慈宮齊體也楹外先行拜禮廟內仍行奉審禮似合事宜而臆對終涉惶恐伏惟上裁云參議金履翼以爲來正月二十一日慈殿慈宮之親詣景慕宮實爲是年是日之所不可已者若其合行之儀節必有可據之禮典而如臣謏見未能博考至於私家禮節有不敢援引何敢率爾仰對而第伏念慈殿以母而臨子也由正門入立臨審視慈宮齊體也特於正門外少西階上楹內設拜位先行拜禮仍由正門入廟內行奉審禮似或合宜而事近臆見不勝惶恐伏惟上裁云臣鍾顯之意則今玆慈殿慈宮之同詣閟宮實是初有之盛擧然其合行儀節稽之前代及國朝故事旣無可據則以臣之固陋鹵莽其何敢妄有所論哉第伏念慈殿詣宮時則由正門入略倣先朝臨廟之儀設褥儀於廟內當中立少頃周審而出慈宮由東挾門入設立位於戶外當中行再拜後奉審而出似無掣礙亦合情禮而諸說旣皆參差邦禮又係創行上裁何如傳曰禮判之說似合於儒先之論王朝之儀而係是創行之典禮當博詢處之在外大臣儒臣處發遣郞官收議可也
정조 18년
兪漢寧以禮曹言啓曰來正月初八日社稷祈穀大祭親行時省牲省器之節依例以親臨磨鍊擧行乎敢稟傳曰以親臨磨鍊可也
정조 18년
兪漢寧以宗簿寺提調意啓曰國朝御牒八高祖圖璿源譜略王妃世譜中草今已釐正矣御覽還下後譜略當爲付板入刊國朝御牒八高祖圖王妃世譜亦爲正書矣御覽日子令日官推擇則今月二十六日午時爲吉云以此日時本寺堂上郞廳校正官具儀仗鼓吹陪進明政殿與承旨請承傳色奉入之意敢啓傳曰知道
정조 18년
李晩秀以上號都監都提調意啓曰近日以來掖隷之出役作弊於都監門外者不止一二而至於今日別監一人自稱馬哥突入一房役所招出針婢擧措駭悖使之禁止則詬詈作拏罔有紀極前後聖飭之下渠雖頑悍安敢如此不可尋常處之卽令攸司照法嚴治何如傳曰化外不率甚於頑苗近來掖隷事不費辭敎者久矣果有此所犯萬萬痛惡卿於明日仕進時嚴棍後移送法曹各別嚴治以懲群徒之習不能檢束之司謁及首隷亦爲捉來決棍後草記可也
정조 18년
蔡弘遠以備邊司言啓曰卽見京畿監司徐龍輔狀啓則以爲道內尤甚十邑六鎭賑口多寡雖不可先期硬定而粗有所料量者所入賑穀營賑穀一萬石常賑穀五千石特許劃給事請令廟堂稟旨分付矣十六邑鎭皆非物衆地大之處所入賑穀自可料量而水原府賑資亦當出於道內穀簿未知道臣竝此入量與否而今以萬五千石假令排比於十六邑鎭及水原府則可以綽有餘裕依所請準劃水原府三千石使之此數中移劃何如傳曰允
정조 18년
蔡弘遠以備邊司言啓曰卽見水原留守趙心泰狀啓則以爲本府今年歉荒挽近所罕被災頗甚朝夕近止者亦當議賑則所入穀物預先經紀然後可以濟活依壬寅已例參互米皮限五千石許劃而本府元無三賑穀之推移者以附近邑所在備荒帖價常賑等穀參量移劃事請令廟堂稟旨分付矣在前設賑時則本府有營賑等穀名色故猶可以自本府劃給而今則皆屬軍餉今此移轉之請勢所卽然而道內穀簿本自不敷準請區劃恐無其路且念賑口雖多若得米皮合三千石則庶可排比分付道臣附近邑三賑穀中限此數酌量磨鍊仍令往復該府使之從便轉輸何如傳曰允
정조 18년
蔡弘遠以備邊司言啓曰卽見平安監司金思穆狀啓則以爲江界等三邑及所屬十七鎭堡付賑之類計口酌量排巡假令則當賑折米限五千五百石特爲劃下事請令廟堂稟旨分付矣今此所請卽是假令隨其用餘自當還錄不必較挈其多少特爲依狀請許施何如傳曰允
정조 18년
蔡弘遠以義禁府言啓曰嶺南慰諭使李益運上疏批旨內前此論列諸倅之姑許仍任者大臣之言亦似有意見故耳今見爾疏以甘於貪饕能於賑糴爲必無其理至謂以此後含綸之人相戒囚舌之端則到此豈嫌銷刻依請許施其代今日政拔例另擇待下批給馬下送其中陜川倅容或可恕云爾則不必一體差代侍爾還朝更當問後處之若此則巨濟倅之罪名論列不下於右兩倅不可一勘一否亦令今日政差代給馬下送事命下矣金海前府使鄭東愼巨濟前府使沈鏔俱在任所云發遣府書吏羅將交代後拿來柒谷前府使柳鎭爀亦在任所云發遣府羅將拿來何如傳曰允
정조 18년
吏曹判書徐鼎修疏曰伏以惟天惟祖宗眷佑我邦家百祿鼎至五慶咸湊上號之盛禮已定呼嵩之縟儀將擧臣民歡祝迊域惟均仍伏念臣至庸極劣最居人下歷數百執事之列無一可堪臣固自知審矣故於前後叨玷毋論緊漫輒皆逡巡恧縮如縛求解每荷上天之曲遂得至今免於大狼狽者幸耳乃者千萬夢想之外伏奉冢宰除旨於賓對登筵之時驚惶震駭蒼黃退出五內失守莫知攸措噫天下之行不得者莫過乎聾之於音盲之於色也今以匏竹鉛粉之具强而授之責之以諧六律施五采則其將有死而已決知其行之不可得也臣之於銓衡卽聾且盲耳臣本拙滯罕與人接品流之優劣資歷之淺深初無平日聞見又未嘗留意料量則今乃猝然當之雖欲强覓臆行其何能卞別取捨於所不聞所不見沒料沒量之地乎夫郞官佐貳卽不過隨參與聞而臣猶屢叨輒避不敢爲一日盤礡之計或因事會滾迫間赴政席而黽勉副急醜拙畢露每一追思尙覺汗背矧今所叨卽長席也任一世之激揚掌庶品之甄別其責任之重比郞官佐貳尤萬萬逈別而無難加之於如臣無似之身此則殆有甚於聲之六律盲之五采而眞箇天下行不得之事也至如古人量入之義私心過福之憂臣固不敢言亦不暇恤而抑臣尤有所竊竊自傷者臣以糞土至賤之姿荷聖明罔極之恩欲報之德河海莫量只緣臣性質侗儱重之以羸脆善病旣不能彈竭思效於職事之末又無以奔走自力於備使之列則惟息影於名途斂跡於要津不入睢盱之場避遠機穽之危上不負曲保之聖恩下而全咫尺之微諒未必不爲不報之報而卽臣至願苦心臣嘗以此刻勵自勉猶恐或墜斷斷此心亦庶蒙淵鑑之俯燭今若懷戀寵靈擺脫本分冒行於行不得之地則此又失其相也充其耳也顚沛僨衊可立而竢雖以我聖上天地父母之仁亦何以隨處庇覆曲全終始乎念之及此直欲鑽地而已百爾思度進身無路召牌屢降悚蹙冞切玆敢鳴暴情實仰瀆崇聽伏乞聖慈俯垂矜怜將臣新授職名亟命鐫改仍治臣瀆擾之罪以昭法紀焉云云答曰省疏具悉卿其勿辭行公
정조 18년
慶尙道慰諭使李益運疏曰伏以臣人微望輕識淺力薄不足備數於百執事之末而屬當我聖上宵旰憂勤之日猥膺嶠南慰諭之命敬奉恩綸夙夜在途非不欲殫心竭力對揚休命而愚懵之質隨處顚錯旣不能仰承德意又不能悉採民隱上不副若保之澤下以孤如渴之望惶懍悸恐若隕淵谷畢竟僨誤固所自料臣竊不自揆妄論三倅之罪卽伏見備局行會臣之奉使不職之罪果畢露而無餘矣大僚之請仍三倅亶出於歉歲緩糴之慮而如陜川倅之昏憒不堪容或可恕惟彼金海柒谷兩倅臣所論列俱係不法懲貪之政斷當以法從事法者一而已豈或低仰於其間哉倘使臣言爲是則彼兩倅不可容貸若使臣言爲非則奉使失實之罪臣焉敢逭被論者毫髮不損論啓者郵罰不加便成一場戲劇而止臣言固不足輕重而豈不有欠於朝家綜核之政哉所犯者貪墨所論者不法而旬日之內乍罷旋仍佩符臨民依舊樣子則他倅無所懲畏嶺民莫不滋惑臣恐緣臣一誤此後含綸之人擧皆緘口囚舌相戒而不敢言也擧條批旨有還朝後分等稟啓之敎而臣旣的見其不法則俄頃之間豈或吐言呑言重自陷於不誠之科哉枉尺直尋理所必無則甘於貪饕能於賑糴臣未之信臣所論啓實慮還政之紊亂而仍任責糴相反於是臣竊惑焉使彼倅一日在官則決知其無益於還賑而徒見其流毒於邑民金海府使鄭東愼柒谷府使柳鎭爀罷拿之律無容更議待其爰辭與臣所論若爽一毫則臣請伏妄言之誅以謝彼兩倅矣臣行到星州始見備關恧蹙之極義不容泯默亦不敢遲待復命忙迫治疏略暴事實伏願聖明俯垂鑑諒亟收諸倅仍任之命仍治臣妄言之罪以爲他日奉使者之戒焉云云省疏具悉前此論列諸倅姑許仍任者大臣之言亦似有意見故耳今見爾疏以甘於貪饕能於賑糴爲必無其理至謂以此後含綸之人相戒囚舌之端則到此豈嫌銷刻依請許施其代今日政拔例另擇待下批給馬下送其中陜川守容或可恕云爾則不必一體差代待爾還朝當更問後處之若此則巨濟倅之罪名論列不下於右兩倅不可一勘一否亦令今日政差代給馬爾其勿辭待竣事卽爲還朝
정조 18년
甲寅十二月二十四日辰時上御重熙堂左副承旨同副承旨入侍稟事閣臣同爲入侍時左副承旨李晩秀同副承旨蔡弘遠假注書李允謙記注官白慶楷金良倜檢校直閣徐榮輔以次進伏訖命書傳敎曰右承旨許遞前望單子入之待下批牌招察任榮輔曰本閣檢書官朴宗善仕日過今朔則當爲出六準朔而只以十餘日未滿之故今都政不得陞六矣何以爲之乎上曰特爲陞六先付司果待窠付職可也出擧條命退承史以次退出
정조 18년
行都承旨沈煥之病行左承旨洪義榮坐右承旨李晩秀坐左副承旨兪漢寧坐直右副承旨李太亨坐同副承旨蔡弘遠坐直注書鄭文始病一員未差假注書吳泰曾仕直李允謙仕事變假注書柳台佐仕
정조 18년
藥房提調徐有防行左承旨洪義榮啓曰節屆隆冬寒事轉緊伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區下忱敢來問安竝此仰稟答曰知道各殿宮氣候一樣卿等不必入侍矣
정조 18년
兪漢寧啓曰合辭許久闕啓事甚未安除在外未署經外未肅拜兩司諸臺竝卽牌招何如傳曰允
정조 18년
兪漢寧啓曰大司憲申光履持平安廷善牌不進執義吳翼煥掌令李益洙在外掌令李心傳持平朴蓍壽未署經監察茶時之意敢啓傳曰知道
정조 18년
傳于蔡弘遠曰軍士房承旨入侍
정조 18년
傳于蔡弘遠曰同副承旨入侍
정조 18년
蔡弘遠啓曰大提學徐有臣因副修撰韓光植上疏謂有情勢延祥詩收券未及盡考直爲出去事甚未安推考警責仍卽牌招以爲科次入啓之地何如傳曰允
정조 18년
以校理鄭東觀副校理洪秀晩修撰金熙朝鄭履綏副修撰韓光植牌不進罷職傳旨傳于李太亨曰只推
정조 18년
兪漢寧啓曰明日正朝望闕禮習儀時諫院無進參之員除在外外呈告人員竝待開門牌招何如傳曰允
정조 18년
李太亨以上號都監都提調言啓曰王大妃殿上號玉寶篆文書寫官昌城尉黃仁點書出正副本景慕宮上號玉印篆文書寫官行副司直尹師國書出正副本惠慶宮上號玉印篆文書寫官光恩副尉金箕性書出正副本謹此封進以備睿覽之意敢啓傳曰以正本用之可也
정조 18년
兪漢寧以上號都監都提調言啓曰作拏別監令攸司照法嚴治事草記批旨內化外不率甚於頑苗近來掖隷事不費辭敎者久矣果有此所犯萬萬痛惡卿於明日仕進時嚴棍後移送法曹各別嚴治以懲群徒之習不能檢束之司謁及首隷亦爲捉來決棍後草記可也事命下矣依傳敎別監馬榮麟各別嚴棍十五度後移送秋曹司謁金興大行首別監趙順得各決棍五度懲勵放送之意敢啓傳曰知道
정조 18년
洪義榮以觀象監領事提調言啓曰天文學兼敎授洪九成有頉代三曆官前正李景愚差下使之付軍職冠帶常仕何如傳曰允
정조 18년
蔡弘遠以備邊司言啓曰卽見全羅道康津等六邑慰諭使徐榮輔書啓則其一康津南塘浦所在兵營外倉穀三千餘石還分於縣內一面居民難支事也一戶所受幾過數十餘石則侵鄰徵族之弊不言可想雖以營屬沾漑之資尙未釐革縣內一面則計戶量穀從略均俵以其餘數付之本官移送附近邑倉仍分於附近面里色落條則以賈折定自本官輸送該營則沾漑如前民弊可祛而遠外利害有難直決令道臣從長釐正卽爲報來爲宜其一兵營附城二千戶外餘戶竝屬本官事也當此民人百計避役之時見其居在城底而永勿籤丁則其所投托勢所必至書啓中所謂他面將空者不是過語二千戶則依前屬之兵營其餘則屬之本官依他民籤丁果爲兩便之道而其所分屬之際必多紛紜之端亦令道臣爛漫往復於閫邑定其成規形止報來爲宜其一兵營進上價米限三百餘石以新儲置劃給俾除還米改舂之弊事也康津此弊曾入於繡啓自該廳每年以二百餘石新米劃給儲置至今遵行則今此還米劃給之說萬萬可訝必有中間換色之致爲先嚴關査問後處之而新劃一款置之爲宜其一珍島牧官所在場內面卽海南地而距官九十里三村面卽珍島地而距珍島越海百餘里距海南不過十里而三村面珍島外倉便同等棄以此兩面從便近互爲換付竝與軍保換屬以爲邑牧俱便事也其所論列實合便宜而土地分合亦關重政令道臣詳探事情論理狀聞後稟處爲宜其一長興來德等島官結稅錢自壬子定式與營邸進上價米相換而六邑進上限秋停免則屯稅之與進上價米相換者合有闊狹屯稅錢限明秋折半停退事也島民被災比陸尤甚則陸民所被之惠宜蒙一視之政依所請許施爲宜其一興陽丁未條上納穀到靈巖致敗船人囚於穀主官其後因赦放送而到今沙格不知存沒令道臣待春査實如有可徵處徵捧無則蕩減事也臭載今至多年穀物尙無究竟事之可駭莫此爲甚令道臣親執査實徵捧與蕩減間具意見狀聞後稟處爲宜其一興陽縣庚戌條稅穀偸食船主李德起尙在逃躱分付捕廳及刑曹掩捕還囚如數徵出事也莫重稅穀無難偸食又敢逃躱揆以紀綱誠極寒心亟令捕廳秋曹掩捕還囚如數徵出爲宜其一海南興陽寶城等邑戶惠廳納敗船米令道臣親執査實以久拯劣定式例年豐徵捧永永拔本事也拯劣米之區別久近以錢三兩或二兩徵捧果有已例分付道臣區別年條定其分數修成冊報戶惠廳以爲待年豐按此徵捧永爲拔本之地爲宜其一興陽縣癸丑條稅太自典牲署劃得外受從民願太一石價二兩五錢代待秋成米一石竝耗備納矣自華城貿得於貢人而以穀上納雖在豐登之時民弊滋甚依官錢什二例二兩五錢本色加五錢合三兩收捧上送道內綾州等數邑亦有此名色穀物一體施行事也慰諭使旣探民情而有此歸奏依此施行之意分付該府及該道爲宜其一濟州三邑守令及使客往來時康津海南靈巖三邑分定都會各一年輪回擧行而使客每於靈巖古達島候風故雖非本邑都會之年島民受弊此後則靈巖都會之年依從前古達島候風康津都會之年從南塘浦候風海南都會之年從館頭浦候風依此定式事也海路便順則各從都會之年自其邑浦口候風實爲便好依此定式之意分付道臣而候風所之或便或否亦不可不更爲詳探以此意一體分付如有一分未審之端則使之具由報來更爲稟處爲宜其一濟州移轉穀入送時各其都會官候風處所設置祭壇待穀船畢到卜日行祭發船事也神之格思如水在地以理以勢所論甚當此後則依此擧行爲宜其一珍島郡鳥島倉移設於南棰鎭傍近本郡境內連陸處永久革弊事也各邑諸島未嘗設倉此島之獨設非無所以而今於法久之後反爲島弊至於此極分付道臣從長移設後報來爲宜其一莞島年例所納列邑黃漆限十年除減俾有黃木長養之實效事也今因營邑誅求乃以所産之地反有難繼之憂寧不寒心營邑所納一傡限十年權減雖於十年之後以其間長養之如何及嚴立科條之如何論報本司然後始許復舊爲宜其一莞島右水營所納柴炭永爲單罷劃付數千石米或五千石牟取耗給代哥舒木一依松政如有不得已用處則報備局烙印取用甫吉島柴木分定之弊一體釐正事也拔本塞源之道固莫如給代而營閫給代之弊又不可勝言有難輕許令道臣另講兩島矯救禁防之策論理報來後稟處而哥舒木烙印取用事恐有煩瑣之嫌今姑置之濫斫之弊各別禁飭爲宜其一蛇渡鎭卜定統營紋木椵板限十年防塞左水營造船時罏冶木把圍退托之弊一切嚴禁碇索櫓木間年卜定事也紋木椵板旣非本鎭所産以錢代納便同勒定云爾則限以十年恐無義意永罷或減數間使之指一定式後論報罏冶把圍之法一切嚴防隨現重繩碇索櫓木竝以間年卜定定式施行爲宜其一近來倉庫之虛留誠一痼弊右水營今方極力充補云分付道臣定給期限遣裨反閱事也公貨那移之飭前後何如而各該閫之無一謹守固極可該至於右水使之到任許久尙未盡充云者尤可寒心身爲帥臣豈可犯手於校卒給代之資乎嚴飭道臣刻期充簿以其形止星火報來旣已登徹之後不可置之該帥臣罷職以礪他閫爲宜其一明年戰船改造退以明秋或再明年三南最歉處一體施行事也戰船改造大關戎政比諸簿法亦有緩急有難擅議置之爲宜其一莞島風落大松近二百株許給本島地方康津海南靈巖等三邑浦村富戶使渠自造船隻自官量助物力貿遷穀物以紓民食及種子麥秋或秋成後竝與松價無徵捧事也救荒之政莫善於貿遷今此風落松造船之論儘有意見特以許給從便拮据後造船之爲幾隻貿遷之實效有無亦令枚報而此等之事說時易而做時難邑鎭之無所染指民情之眞箇樂赴有未可料竝以此嚴飭俾無反招民言之弊爲宜其一沿海諸邑及濟州甘藷廣種之始來也議者或以爲此若成俗穀賤如土而今見書啓辭意則樹藝之漸不如初專由於營邑之求索云審如是也則誠不可使聞於鄰國爲先分付兩南道臣及濟州自官侵索之弊自今痛革多種而多收者減其煙役俾知所勸一成俗之後自當不令而行遍於國中姑先以此興勸爲宜其一加里浦僉使陳德履鉢浦萬戶安德恒或捐廩築城或鑿濠便民求禮縣監洪浩源一新城堞無不改觀合有褒奬事也二鎭將一邑倅之誠心奉公極爲可嘉卽令該曹分等稟處鉢浦戰船亦令道帥臣具由狀聞後回泊於新鑿之濠爲宜其一李恒子孫之在於泰仁者採訪錄用事也年前該縣之以無論報極爲可該令道臣採訪其祀孫登聞以爲錄用之地爲宜其一康津學生張之翰妻吳氏旌褒事也節行若是卓異卽令該曹稟處其一長興進士魏伯珪益山士人李得一別加收用事也魏伯珪博通經傳善周宗族令人欽歎而年至七十泯而不章此誠有司之過也竝與李得一令該曹稟旨奬用何如傳曰允
정조 18년
蔡弘遠以壯勇營言啓曰本營諸將官將校今年射講及各技居首人別單書入之意敢啓傳曰知道
정조 18년
蔡弘遠以壯勇營言啓曰本營鄕武士試射時鳥銃優等人別單書入之意敢啓傳曰知道
정조 18년
蔡弘遠以禁衛營言啓曰本營哨官車膺貞以首望受點矣方在有頉中云臣之全未覺察矇然檢擬伏不勝惶恐而原望筒勿施何如傳曰允
정조 18년
李太亨以宣惠廳言啓曰本廳郞廳李素所懷言于該堂決處可也事命下矣取見其所懷則以爲均廳專以貢人移納米除留需用而他衙門或多潛買之事此後則無論某營門某衙門貢人預買切勿許買之意定式施行云矣貢人移納均廳外不得買賣曾有定式而近年以來或不無預買之事今後則申明舊典雖經筵稟切勿許施宋持敬所懷問于該堂稟處事命下矣取見其所懷則以爲諸道會付穀不足則常以賑穀移劃取用便成謬例常賑穀困此耗縮此後則或有不足之邑報本廳後量其當用而請劃只用其耗條元穀卽使還報之意定式施行云矣穀物各有所管而推移取用殆無限節此不可無定爲界限依此施行洪元燮所懷問于該堂稟處事命下矣取見其所懷則以爲畿邑儲置米會減之際多寡虛實每難眞的其所存減略綽依俙故或致往復頻繁無以綜核取各邑年年會減之數從其不濫不約折衷都下而陵園修改之役及春秋幸行時各樣應費亦爲定式都下於本道監營使之從實分劃云矣各邑儲置之冒減果爲痼弊自本廳非不照例考正而列邑所報精濫不一畢竟磨勘難保其適當今此都下之論誠有意見而事係新創有非猝乍間可以決定者往復該道爛加商度後從便處之宋厚淵所懷問于該堂稟處可也事命下矣取見其所懷則以爲本廳木錢自來不敷而戶曹貸去之米殆近二萬石自本廳每年所送木錢中次次除留計捧云矣貸去者不爲還捧所送者依例上下事甚無義而度支需用亦不可不念更與該曹臨時相議就其所下木錢中略略計除以爲漸次收捧之地何如傳曰允
정조 18년
兪漢寧以刑曹言啓曰因上號都監草記突入一房招出針婢作挐之掖隷嚴棍後移送法曹各別嚴治事命下矣凡係掖隷作弊之事前後飭敎何等截嚴而乃有此冒犯之擧究厥所爲萬當痛駭別監馬榮麟依制書有違律嚴杖一百放送之意敢啓傳曰知道
정조 18년
副司直李秉鼎疏曰伏以惟天惟祖宗眷佑我邦家百祥鼎臻五慶咸湊泥金繪玉聖孝冞光於闡徽臨殿呼嵩景運方屆於綿曆新正載近吉日已涓薄海含生以鼓以舞仍伏念臣於日昨見差太廟獵享大祭亞獻官預差卽者享帖又至差臣以來正月初三日太廟春享大祭亞獻官實差獵享肄儀春享誓班俱在明曉在臣區區義分惟當竭蹶趨簉而第臣篤老偏母素患胸腹之痛近因隆寒挾感重添當其積氣衡升之際實有頃刻難保之慮而臣又單身孑孑終鮮兄弟藥餌扶護臣外無人以此情理有不容數日離捨玆敢短章仰籲於孝理之下伏乞聖慈俯垂㦖惻特命該曹劃卽變通焉噫臣之頂踵毛髮皆聖上賜萬分一涓埃報答之圖只在於筋力奔走而適會母病添篤煎熬罔措情私所迫不暇緩聲此時瀆擾尤增惶霣亦願重勘臣猥越之罪以昭法紀俾便救護不勝幸甚臣無任云云答曰省疏具悉疏辭許令該曹付標
정조 18년
副修撰韓光植疏曰伏以東朝之寶籌彌隆慈宮之花甲載回殿下受二紀之賀閟宮獻八字之號吉慶荐臻縟儀將擧臣民懽祝曷有其極第伏念閟宮獻號之禮是我殿下至哀之攸結至誠之攸竭其必欲曲盡情文一豪無憾者雖夫婦與知也此所以務從審愼之方至有改議之擧而今雖實德丕彰至行普揚第其一二字簡嚴只揭宏綱若夫演釋字義昭示後世則必賴乎冊文之摭實以之闡徽發隱而臣於日昨得伏見冊文謄本原其大體非不贊美揚扢而但於改號之字或欠發揮之語此或當初議號時所製而改議之後仍用舊本而然耶今雖琬琰就編剞劂垂畢玆事至重不可苟然而已臣願殿下亟降明命使我閟宮實德至行煥然昭明永垂千億不勝攢手祝天之至臣以聾聵晩始得見竊獨私憂適叨見職敢效無隱之忱願聖明垂察焉臣無任云云答曰省疏具悉冊文之改撰關係莫重且其可否有非予私自硬定宜循公議卽令政院遣史官問議于時原任大臣而文衡兩館提學處亦爲收議以啓
정조 18년
行都承旨沈煥之病行左承旨洪義榮坐右承旨李晩秀內閣直左副承旨兪漢寧坐右副承旨李太亨坐直同副承旨蔡弘遠坐直注書鄭文始病一員未差假注書吳泰曾仕李允謙仕直事變假注書柳台佐仕
정조 18년
洪義榮啓曰今日正朝望闕禮習儀雖無諫官依例行禮之意敢啓傳曰知道
정조 18년
洪義榮啓曰臣義榮今日正朝望闕禮習儀進去下直之意敢啓傳曰知道
정조 18년
傳于蔡弘遠曰慰諭使留待
정조 18년
傳于蔡弘遠曰慰諭使入侍
정조 18년
以大司諫朴宗來持平安廷善牌不進罷職傳旨傳于兪漢寧曰只推
정조 18년
以司諫兪岳柱正言鄭魯永牌不進罷職傳旨傳于兪漢寧曰只推
정조 18년
李太亨以弘文館言啓曰本館下番闕直事甚未安校理鄭東觀副校理洪秀晩修撰金熙朝鄭履綏副修撰韓光植旣有只推之命更爲牌招以爲推移入直之地何如傳曰允
정조 18년
領議政洪樂性以爲卽者史官來示副修撰韓光植疏本及聖批而有玉冊文改撰可否問議之命矣以臣昏識蔑學何敢輕議於莫重之事而臣得伏見玉冊文而只知其極於贊揚盛德未見有欠於發揮字義則撰進者亦必竭其心慮盡其技能而天地日月之廣大光明實非文字所能十分摸畫則見之者又欲兪益揄揚靡不欲極誠亦臣子之常情也臣豈容他議哉伏惟上裁領府事蔡濟恭以爲伏承聖詢更展玉冊再三奉讀其所揄揚睿悳非不盛矣但念一國輿情之請以二字改議者蓋欲摸畫出天之純行昭揭萬世而今此冊文所稱述或近大泛此何等莫重莫大之事而若有一毫餘憾則將何以垂示千億乎堂疏改撰之請似由於此臣無容更議左議政金履素以爲今此閟宮冊文改撰當否因儒臣疏陳猥蒙下詢而臣之蔑識固不敢率爾議到於莫大之事第伏念揄揚盛德發揮懿美刻之琬琰昭示千億典章至重情文宜備此而苟有毫分未盡則改撰入刻雖似重難而惟當一從公議務歸於至精至當該載詳書俾無欠缺而已伏惟上裁判府事金憙以爲臣於日前得伏見景慕宮玉冊文謄本則謹奉以上二句卽所以發揮八字之義而今玆儒臣之言如此固知其出於贊揚之至意而冊文改撰關係莫重誠如聖敎臣何敢妄議乎伏惟上裁右議政李秉模以爲天地之大日月之光實非文字間所能模畫萬一而其欲十分揄揚一毫無憾亦臣子之至願也撰進之人想必竭心殫技而儒臣所論如此其在靡所不用其極之道豈容他議伏惟上裁大提學徐有臣以爲臣以玉冊文製述人震懍駴懼惟俟嚴誅俯詢之下不敢仰對云矣弘文提學具庠以爲景慕宮追上尊號玉冊文若於演釋字義有所未盡則不可以剞劂垂畢仍而不改卽命謹就原本更爲發揮允合情文敢達藝文提學李秉鼎以爲因修撰韓光植疏請閟宮上號玉冊文改撰事以臣適忝館閣之末猥在收議之列而臣本素蔑識解事係至重至大悚息悸恐不知攸達第伏念閟宮獻號之改議寔出於我聖上必欲克敬克愼盡善盡美昭闡我閟宮晟德純行永垂來後毫分無憾之達孝至誠則今此堂疏旣曰或欠發揮又曰不可苟然是儒臣已有憾於冊文也前之撰進非不極意摸畫而區區微見文不厭改事貴僉同況何等莫重之事何等莫重之文乎申命文衡益加覃思發揚實德鋪張潛光改而又改善而益善俾天下萬世更無匹夫匹婦參差之見則恐合於當初改議之聖意伏惟上裁傳曰形容揄揚之際克盡善美豈敢取必堂疏有此所陳在予靡不用極之道篇章句作之務歸圓好卽事理之當然堂疏之指在何句令文衡往復該玉堂極意淘洗改付標堂疏中旣無侵斥之語則文衡之昨夜處義萬萬太過徐有臣更卽牌招申飭行公使之卽爲擧行可也
정조 18년
李太亨啓曰大提學徐有臣牌不進推考傳旨今方捧入而延祥詩考試不可踰日如是違牌不卽承膺事甚未安更卽牌招何如傳曰允
정조 18년
以大提學徐有臣牌不進推考傳旨傳于蔡弘遠曰人見從來不同己作豈可自信所重莫重潤色何妨此所以勿以爲嫌俾卽改撰必欲務歸圓滿者也如是違牌無意擧行是豈尊所重而爲莫重之道乎更令牌招有關國綱前牌傳旨勿施更加嚴飭斯速擧行文衡私義自私義此時予心自予心聞此予心二字區區私義其可容說竝以此意嚴飭
정조 18년
傳于李太亨曰差使員上來守令皆令除辭朝當日下送
정조 18년
李太亨以忠勳府言啓曰本府書寫忠義衛沈景文遷轉代嫡長忠義衛李昇明差下依例以假郞廳稱號何如傳曰允
정조 18년
蔡弘遠以都摠府言啓曰今日入直內三廳武兼禁軍及軍兵等當爲中日習射而正朝望闕禮習儀相値不得爲之之意敢啓傳曰知道
정조 18년
蔡弘遠以兵曹言啓曰來正月初七日大駕詣社稷齋宿初八日祈穀大祭親行時隨駕禁軍及馬步軍以畿番幾哨磨鍊而餘軍留營何以爲之乎取考謄錄則甲辰年禁御兩營鄕軍停番故祈穀大祭親行時御營大將率兩營出番作隊軍留陣矣今番則何以爲之乎敢稟傳曰訓局步軍十五哨馬軍三哨禁軍三番隨駕留營留陣置之可也
정조 18년
蔡弘遠以兵曹言啓曰御營廳哨官摠戎廳敎鍊官禁軍遞兒窠今方有闕矣依節目禁軍別將與該營中軍眼同取才塡差之意敢啓傳曰知道
정조 18년
甲寅十二月二十六日未時上御重熙堂同副承旨嶺南慰諭使入侍時同副承旨蔡弘遠假注書李允謙記注官金良倜承膺祚慰諭使李益運以次進伏訖上曰屢千里寒程竣事復命寧不可幸益運曰莫非王靈攸曁矣上曰嶺外之災形民情所見比所聞何如益運曰大體穴農而山郡之如安東聞慶等邑可謂豐登沿邑則無論左右道可謂慘歉而右沿比左沿尤有甚焉然竊有可疑者或有全坪不收者或有十餘里全棄處以此推之貪民之不至塡壑於秋冬之交已是怪事而尙無一民流散亦無道路流丐市上米直不過一斛五兩似是理外而此則無他昨年年事可謂無前大豐而今年麥農亦甚大登故舊穀多有嬴餘且今番蠲恤之典別是特恩公納無多故民所以安堵而尙無菜色市直亦不騰踊矣上曰抄戶之政果皆精約而能無澤不下究之歎否益運曰營邑之臣非不欲悉心對揚而無論大小邑許多民揀抄之際差遜實難稱量故不無虛實相蒙之慮此則歸罪於營邑蓋農民貧富其間無甚相遠家舍間架甁盎釜鼎之屬擧皆略相等焉故所以難於分別也上曰停減數爻多寡何如益運曰統一道言之還上則今年當捧中停退之數稍過於三分一而稍不及於四分一身貢停退則比還上尤濫矣上曰道內穀簿足以排比於還賑否益運曰以元留庫及十二月十五日至所捧新還較量民摠賑民則以一口二石計除還民則以一戶四石分排則可以約綽塗抹而第留庫之完否姑未詳知所謂新捧擧未免麤荒賑民則簸揚分給保無捐瘠之慮而但還民則依前泛看不問穀色精麤計石分給則非但麥秋之前塡壑可慮以其麤穀將何以爲種子農糧耶是甚可慮矣又況災邑多在沿海而穀簿在在零星此則不可不移轉而列邑守令各爲其民專以不給移轉爲能事雖以道臣之威恐難如例移粟此則自朝家別下飭敎然後可以分排移運矣上曰狀罷四邑守令果皆不容不已耶益運曰如陜川倅黃運祚不堪任則不堪任而此則可東可西且無不法之著見者容有可恕之道而至於金海柒谷巨濟則臣之所論列不過擧其大略其外瑣屑之事臣皆略之矣上曰大臣筵奏似亦有意見故初則從施而旣見慰諭使疏本之後銷刻之嫌有不暇顧卽令差代矣上曰向來差倭果皆入去云耶益運曰聞萊伯言則渠輩以還歸之意通報江戶待其回信故姑未入去而非久當發船保無他慮云矣上曰道內守令輩治績能否果何如益運曰若論善治則東萊府使尹弼秉安東府使李魯述昌寧縣監洪秉周當以爲最其餘則別無優劣之顯著矣上曰東萊倅則果數十年來所無之善治云而安東倅亦果善治耶益運曰道內之人皆云善治矣上曰高靈倅以還弊陳疏故纔已賜批而本邑還弊果何如云耶益運曰臣在嶺外亦見其疏本而臣則以爲高靈倅非矣其疏有咸陽蕩還事而此則屢十年流來積逋多有指徵無處者故朝家不得不蕩還而至於高靈則壬子年釐正穀簿不過三年之內雖有些少弊端豈可容易蕩還耶若此不已則嶺南一道畢竟無還而後已是豈成說乎且外補守令之陳疏釐弊誠一痼弊係是民事故朝家每施曠蕩之典而一番疏擧還簿則蕩滌軍額則移送國穀之耗損他邑之移疾誠甚悶然如有弊瘼則守令報于監司監司轉聞朝廷事體當然外臣疏擧非大事莫可而稱以侍從動輒陳疏非徒事體猥屑其害有甚於民瘼臣則謂外官陳疏一倂禁斷宜矣上曰此縣又有民瘼之可言乎益運曰今番慰諭綸音中有鎭堡驛牧準此之敎而各驛公納不過畿營所納入在木也此則例於八九月收捧十月初上納者係是令前所納則今不可追後計除而旣有驛牧準此之敎則令不可不信臣意則以該驛春捧中移施似好矣上曰然則往復道臣從便闊狹可也上曰大提學牌去來催促賤臣承命出傳仍命退諸臣以次退出
정조 18년
行都承旨沈煥之病行左承旨洪義榮坐直右承旨李晩秀內閣直左副承旨未差右副承旨未差同副承旨蔡弘遠坐直注書鄭文始仕一員未差假注書李允謙仕直事變假注書柳台佐仕